Quebec Magnetic
Quebec Magnetic — ამერიკული მძიმე მეტალ ჯგუფ მეტალიკის 2012 წლის 11 დეკემბერს გამოსული საკონცერტო ვიდეო ალბომი. ვიდეოში ნაჩვენებია კვებეკში, პეპსის კოლიზეუმში, ჩატარებული ორი შოუ 2009 წელს, მათი World Magnetic ტურნეს ფარგლებში. ეს ალბომი მეტალიკის საკუთარ ლებლზე, Blackened Recordings, გამოსული პირველი ალბომია. ალბომის გამოსვლა გამოცხადდა 2012 წლის 20 სექტემბერს; მეტალიკის გულშემატკივრები ინტერნეტის საშუალებით ირჩევდნენ ორ შოუს, რომლებიც მთლიანად იქნებოდა წარმოდგენილი ალბომში, ხოლო დანარჩენი სიმღერები — როგორც „დამატებითი“. უკვე 22 ოქტომბერს ალბომის სიმღერების სია, გამოშვების თარიღი და გარეკანის გაფორმება ცნობილი გახდა. 19 ნოემბერს გამოვიდა ალბომის 33 წამიანი ტრეილერი. დაახლოებით 14 000 ეგზემპლარი გაიყიდა ალბომის გამოშვებიდან პირველივე კვირაში, ხოლო თავად ალბომმა მეორე ადგილი დაიკავა ბილბორდის საუკეთესო მუსიკალური ვიდეოების ჩარტში.